Bolette Christine Pavels Larsen

Bolette Christine Pavels Larsen (1847–1904) var en norsk forfatter, oversetter, kvinnesaksforkjemper og litteraturkritiker i Bergens Tidende. Hun var en sentral aktør i det litterære feltet fra 1880-årene til etter århundreskiftet. Larsen var den første forfatteren med utgivelser på sognedialekt, og dermed også på landsmål, i Sogn og Fjordane, men hun utga også bøker på riksmål. Hun var kjent som publisist og kulturmenneske. Hun ble styremedlem i Bergen Kvinnesaksforening i 1886, kort etter etableringen.

 Liv og virke 
Bolette Christine Pavels Larsen var født inn i en embedsmannsfamilie i Sogndal, men var det meste av livet bosatt i Bergen. 

 Kritiker og formidler 
I Bergen fungerte Larsen fra 1884 som hovedkritiker i Bergens Tidende. Hun var svært opptatt av litteratur på nynorsk, og fungerte som formidler av bøker på landsmål skrevet av ukjente forfattere. Hun var en viktig støttespiller for Mons Litleré og nynorskforlaget hans. Larsen var medlem av Vestmannalaget, en landsdekkende landsmålsorganisasjon med base i Bergen.

 Oversetter og forfatter 
Bolette C. Pavels Larsen oversatte fra 1888 tekster fra skånsk til sognedialekt og fikk dem publisert. I 1897 utga hun fortellinger på sognemål, Smaoe Skjeldringa. Samme år kom fortellingene ut på dansk-norsk (Smaa Skildringer), og fem år senere utga hun andre tekster på riksmål (Kløver og Klunger). Arne Garborg ga henne ros for hennes tidlige fortellinger på sognemål. De utkom i serien Små-stubbar, publisert av naustedølen Mons Litleré i 1886. Ifølge Sigrid Bø Grønstøl skriver Bolette C. Pavels Larsen «med lett humor og mild ironi […]; ho snur på samfunnshierarkiet», står det i bind tre av Vestlandets historie.

 Forfatternettverket 
Bolette C. Pavels Larsen hadde et finmasket kontaktnett til andre forfattere og litteraturkritikere, som Arne Garborg og Hulda Garborg, Knut Hamsun, Hans E. Kinck, svenske Verner von Heidenstam, Hans Seland, Jens Tvedt og de danske brødrene Edvard Brandes og Georg Brandes. Hun brevvekslet med den verdenskjente dramatikeren og forfatteren August Strindberg, og fikk hans tillatelse til å publisere et av hans skuespill som føljetong i Bergens Tidende i mars 1893.

Gården Larsen vokste opp på i Kroken i Luster kommune ble den første husmorskolen i det daværende Nordre Bergenhus amt etter at den ble solgt i 1884. Det er reist en minnesten over Bolette C. Pavels Larsen i Fjærland i Sogndal kommune. Hennes ektemann, Ole Johan Larsen, donerte bøker til Bergen Museum fra deres private samling.

 Kvinnesak 
Hun var styremedlem i Bergen Kvinnesaksforening fra 1886.

 Familie 
Bolette Christine Pavels Larsen var datter av prokurator Jonas Lund (1801–1871) og Inger Marie Munthe (1802–1886). Hun ble i 1874 gift i Gloppen med bankfullmektig Ole Johan Larsen (1845–1928). Ekteskapet var barnløst. Hun var søsterdatter av maleren Gerhard Munthe (1849–1929) og gjennom sin mor også nært beslektet med lærer og forfatter Margrethe Munthe (1860–1931).

 Bibliografi 
 1897: Smaoe Skjeldringa, Aschehoug, Kristiania
 1897: Smaa Skildringer, Aschehoug, Kristiania
 1902: Kløver og Klunger, Aschehoug, Kristiania

 Referanser 

 Kilder 
 Aure, Anton (1916). Bolette C. Pavels Larsen. I: Aure, Anton. Kvinnor i den nynorske bokheimen: Stutte livsskildringar. Skien: Eige forlag, s. 13–20.
 Stegane, Idar (1980). Bolette C. Pavels Larsen (1847–1904). I: Breivik, Inger Lise m.fl. Kvinner i nynorsk prosa. Oslo: Samlaget,  s. 31–33. ISBN 9788279593584.

 Stegane, Idar (1985). «Bokmeldar i BT for 100 år sidan». Bergens Tidende 27. september 1985, s. 44.
 Stegane, Idar (red.) (1997). Bolette Christine Pavels Larsen: Artiklar, kritikk, forteljingar og brev. Bergen: Eide Forlag. ISBN 82-514-0516-5.
 Bolette Pavels Larsen: Målkvinne, kritikar og forfattar frå Sogndal: Eit undervisningsopplegg. (1998). Sogndal: Sogndal kommune, Biblioteket.
 Gatland, Jan Olav. Knut Hamsuns venner i Bergen (2016). I: Årbok for Universitetsmuseet i Bergen. 
 Gatland, Jan Olav (2023). Bolette C. Pavels Larsen: Litterær pioner og føregangskvinne. Leikanger: Skald.
 Aasen, Elisabeth og Nagel, Anne-Hilde (2024). Pionerkvinner 1885–1935: Bolette Christine Pavels Larsen. I: Nagel, Anne-Hilde / Fløystad Ingeborg / Skiftesvik Kari Hop (red.): Driftige Bergenskvinner: Bergen Kvinnesaksforenings historie. Bodoni forlag, s. 195–252. ISBN 978-82-8403-228-3.

 Eksterne lenker 
  Bolette C. Pavels Larsen, 1847–1904 i Norsk oversetterleksikon
  Bolette C. Pavels Larsen (1847–1904) hos Norsk Oversetterforening
  Minnesteinar over Bolette Pavels Larsen hos Kringom
  Bolette Pavels Larsen: Bergenseren med Sogn i sitt hjerte i Kvinnehistorie.no
  Bolette C. Pavels Larsen i Forfattarar frå Sogn og Fjordane
 Gatland, Jan Olav og Vásquez, Pedro. Kvinner som gjekk føre i Ei utstilling ved Bibliotek for humaniora Universitetsbiblioteket i Bergen 2013. 

Kategori:Norske forfattere
Kategori:Personer fra Sogndal kommune
Kategori:Medlemmer av Norsk Kvinnesaksforening